RESOLUCIÓN do 10 de xuño de 2008, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do acordo acadado pola comisión negociadora do convenio colectivo para as fábricas de taboleiro do grupo Finsa en Galicia, sobre seguranza e saúde.
CONSELLERÍA DE TRABALLO — III. OUTRAS DISPOSICIÓNS — 22/07/2008

Visto o acordo acadado pola Comisión Negociadora da Mesa de Seguranza e Saúde, de data 15 de febreiro de 2008, ratificado o 3 de abril de 2008 pola comisión negociadora do convenio colectivo para as fábricas de taboleiro do grupo Finsa en Galicia, de conformidade co previsto na disposición adicional terceira do dito convenio colectivo, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta Dirección Xeral de Relacións Laborais,
ACORDA:
Primeiro.-Ordenar a inscrición do devandito acordo no rexistro xeral de convenios desta dirección xeral.
Segundo.-Remitirlle o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 10 de xuño de 2008.
Pilar Cancela Rodríguez
Directora xeral de Relacións Laborais
Anexo
Acta de constitución da Mesa Negociadora do Convenio colectivo das fábricas de taboleiro do grupo Finsa en Galicia
Sendo as 11.00 horas do día 15 de febreiro de 2007, nos locais da empresa Financiera Maderera, S.A., en Santiago de Compostela, reúnense as persoas que a continuación se detallan, co obxecto de constituír a Comisión Negociadora da Mesa de Seguranza e Saúde prevista na disposición adicional terceira do convenio colectivo das empresas de fabricación de taboleiros do grupo Finsa en Galicia (DOG do 15 de xaneiro de 2007).
*Parte social:
1. Milagros Barreiro Domínguez.
2. Serafín Buceta Cascallar.
3. Esteban Boquete Landeira.
4. Fernando Guillín Dubra.
5. Antonio González Borrajo.
6. Álvaro Gabino Lois Fernández.
7. Miguel Álvarez Castiñeiras.
8. José Ángel Carles Ares.
9. José Luis Cabanelas González.
10. Javier Rey Fernández.
11. Montserrat Tubío Fernández.
12. Ana Belén Castro Gómez.
*Parte empresarial:
1. Francisco Roca López.
2. Javier Portela López.
3. Modesto Vázquez Vilares.
4. Luis Castro Besada.
5. Daniel Noya Miramontes.
6. Gonzalo Machado Domínguez.
7. Pilar Rodríguez Castillo.
8. Miguel Ángel Mouzo Rodríguez.
9. Ramón Vázquez Lista.
Tras un primeiro intercambio de opinións, os asistentes adoptan por unanimidade os seguintes acordos:
I) De conformidade coa disposición adicional terceira do Convenio colectivo para as empresas de fabricación de taboleiro do grupo Finsa en Galicia (DOG do 15 de xaneiro de 2007), que afecta os centros de Santiago de Compostela e Padrón de Financiera Maderera, S.A. (Finsa), Fibras del Noroeste, S.A. (Fibranor) con centro en Rábade (Lugo) y Orember, S.A., en San Cibrao das Viñas (Ourense), acórdase constituír a Comisión Negociadora da Mesa de Seguranza e Saúde na Empresa, que estará integrada por 12 membros designados pola parte social.
Acórdase constituír unha comisión delegada integrada por cinco membros da parte social, para o estudo e análise dos temas que lle sexan encomendados pola Mesa Negociadora plenaria, órgano a que someterán as propostas para a súa aprobación.
Así mesmo, establécese que os traballadores designados para formar parte da comisión negociadora poderán ser substituídos por outros membros, co fin de manter o calendario de negociación sen que dependa da asistencia de todos os membros designados.
II) As partes recoñécense reciprocamente capacidade e lexitimación para levar a cabo a negociación das materias atribuídas á Mesa de Seguranza e Saúde na Empresa, que pasarán a formar parte integrante do convenio colectivo indicado, de conformidade co artigo 87 nº 2 do Estatuto dos traballadores.
IV) Logo de determinación da participación sindical, establecida en atención á representatividade obtida das últimas eleccións sindicais realizadas en catro centros de traballo, acórdase que a parte social da comisión negociadora se compoña de acordo coas porcentaxes de representación seguintes:
-Comisións Obreiras (CC.OO.)45%.
-Unión Xeral de Traballadores (UGT)37,5%.
-Confederación Intersindical Galega (CIG)..17,5 %.
V) Constituír a Comisión Negociadora da Mesa de Seguranza e Saúde prevista no convenio colectivo das empresas de fabricación de taboleiro do grupo Finsa en Galicia, que queda integrada polas seguintes persoas:
Parte social:
a) Por CC.OO.:
-Milagros Barreiros Domínguez. DNI 33228695.
-Serafín Buceta Cascallar. DNI 33221843.
-Esteban Boquete Landeira. DNI 33301270.
-Fernando Guillín Dubra. DNI 33299884.
-Antonio González Borrajo. DNI 76719200.
b) Por UGT:
-Álvaro Gabino Lois Fernández. DNI 33239000.
-José Luis Cabanelas González. DNI 34946374.
-Miguel Álvarez Castiñeiras. DNI 76867198.
-José Ángel Carles Ares. DNI 33235809.
-Javier Rey Fernández. DNI 76622897.
c) Por CIG:
-Montserrat Tubio Fernández. DNI 33336829.
-Ana Belén Castro Gómez. DNI 33541064.
En representación da empresa:
-Francisco Roca López. DNI 33851161.
-Javier Portela López. DNI 35256743.
-Modesto Vázquez Vilares. DNI 33287691.
-Luis Castro Besada. DNI 35293016.
-Daniel Noya Miramontes. DNI 33291958.
-Gonzalo Machado Domínguez. DNI 34955250.
-Pilar Rodríguez Castillo. DNI 34993476.
-Miguel A. Mouzo Rodríguez. DNI 52435694.
-Ramón Vázquez Lista. DNI 32753769.
VI) Dar por iniciadas as negociacións tendentes á consecución dun acordo.
VII) Iniciada a negociación, ambas as dúas partes poñen de manifesto as súas distintas ofertas e peticións, que son comentadas en profundidade.
E non habendo máis asuntos que tratar, dáse por rematada a reunión, logo de lectura da súa acta, que é aprobada e asinada por todos.
Capítulo VIII do I Convenio colectivo de traballo para as fábricas de taboleiro do grupo Finsa en Galicia
Prevención de riscos laborais
As partes asinantes deste convenio son conscientes da necesidade de levar a cabo unha política operativa na prevención de riscos laborais, de adoptar as medidas necesarias para a eliminación ou redución dos factores de risco e accidente na empresa, de fomento da información aos traballadores, da formación a estes e especialmente dos seus representantes.
O Plan de prevención de riscos laborais recollerá os requisitos pertinentes establecidos na lexislación vixente de aplicación.
A integración da prevención en todos os niveis xerárquicos da empresa implica a atribución a todos eles e a asunción por estes da obriga de incluír a prevención de riscos en calquera actividade que realicen ou ordenen, e nas decisións que adopten en todos os ámbitos e procesos produtivos.
Sección I
Avaliación de riscos e planificación de medidas preventivas
1. Avaliación de riscos.
A empresa realizará controis periódicos das condicións de traballo e da actividade dos traballadores co fin de vixiar a adecuación das accións previstas no Plan de prevención de riscos laborais e para detectar situacións novas potencialmente perigosas.
Os delegados de prevención poderán participar na avaliación de riscos acompañando os técnicos de prevención nas visitas que se realicen aos postos de traballo, garantíndose a participación dun delegado de prevención por cada representación sindical.
Así mesmo, promoverase a participación efectiva dos traballadores cuxos postos vaian ser obxecto de avaliación.
O documento Avaliación de riscos será redactado polo técnico de prevención seguindo os criterios establecidos legalmente e comentado cos delegados de prevención. O texto describirá coa maior claridade posible as tarefas/zonas onde existe o risco, de tal forma que resulten facilmente identificables para o traballador. O devandito documento presentarase no Comité de Seguranza e Saúde para o seu coñecemento e consulta.
2. Planificación preventiva.
O documento Planificación preventiva será redactado polo técnico de prevención tendo en conta as propostas e observacións realizadas polos traballadores e delegados de prevención na visita ao posto de traballo e presentarase para o seu coñecemento e consulta no Comité de Seguranza e Saúde con carácter previo á súa implantación definitiva.
Toda actividade preventiva aprobada deberá incorporar o prazo para levala a cabo e as medidas provisionais de control de risco. En caso de que o período en que deba desenvolverse a devandita planificación abranguese máis dun ano, deberase realizar unha planificación anual.
Na planificación anual de vixilancia da saúde facilitada polos servizos médicos determinaranse os protocolos médicos para aplicar por postos en función dos riscos avaliados.
A empresa e os delegados de prevención levarán a cabo de forma conxunta un seguimento do cumprimento da planificación anual.
3. Información aos traballadores.
Unha vez finalizado o proceso de avaliación organizaranse sesións informativas en cada sección para informar a todos os traballadores do resultado da avaliación nas cales poderán estar presentes os delegados de prevención.
Os traballadores tamén serán informados dos protocolos médicos que lles sexan de aplicación en función da avaliación de riscos do seu posto de traballo.
4. Posta en marcha de novas instalacións ou equipamentos de traballo.
Con carácter previo á posta en marcha definitiva de novas instalacións ou equipamentos de traballo, ademais de acreditar a certificación da instalación e/ou dos equipamentos, realizarase a avaliación de riscos en colaboración cos delegados de prevención, e facilitarase formación específica aos traballadores que os vaian utilizar.
Ao inicio e durante a fase de montaxe analizaranse os riscos e medidas preventivas que resulte necesario adoptar, extremando a coordinación preventiva coas empresas que a participen. As probas que se realicen (calibracións, comprobacións técnicas, etc...) antes da posta en marcha definitiva serán realizadas baixo a supervisión técnica dos responsables da montaxe ou das persoas con competencia profesional en que eles deleguen.
5. Plan de emerxencia.
A empresa ten a obriga de ter elaborado un plan de emerxencia con persoal designado especificamente, formado e cos recursos necesarios para dar resposta a estas continxencias. A designación dos traballadores membros do plan de emerxencia deberase consultar cos representantes dos traballadores e analizarase no Comité de Seguranza e Saúde.
Anualmente, redactarase un plan de formación específico que recolla as accións formativas que van realizar os membros que formen parte dos equipos do plan de emerxencia.
6. Risco grave e inminente.
Entenderase por risco grave e inminente aquel que resulta probable racionalmente que se materialice nun futuro inmediato e que poida supoñer un dano grave para a saúde dos traballadores.
De acordo co previsto no número 1º do artigo 14 da Lei de PRL, o traballador terá dereito a interromper a súa actividade e abandonar o lugar de traballo, en caso necesario, cando considere que a dita actividade entraña un risco grave e inminente para a súa vida ou a súa saúde.
Os traballadores ou os seus representantes non poderán sufrir prexuízo ningún derivado da adopción das medidas a que se refiren os números anteriores, a menos que obrasen de mala fe ou cometesen neglixencia grave.
No suposto de que a empresa pretendese sancionar algún traballador pola paralización do traballo baseándose na apreciación de risco grave e inminente, procederase á apertura de expediente contraditorio, en que serán oídos, ademais do interesado, os membros da representación legal dos traballadores e o Comité de Seguranza e Saúde ou o delegado de prevención, de ser o caso.
7. Comunicación de riscos.
Se un traballador considera que se atopa ou se pode atopar ante unha situación de risco, deberá poñer tal situación en coñecemento dun mando e/ou técnico do Servizo de Prevención para que se tomen as medidas oportunas.
8. Vixilancia da saúde.
Os traballadores comprendidos neste convenio terán dereito a unha vixilancia da súa saúde, a cargo da empresa, dirixida a detectar precozmente posibles danos orixinados polos riscos de exposición. As probas médicas, vinculadas á avaliación de riscos, serán por iso específicas para a detección das posibles alteracións da saúde. A realización de actividades puntuais de afondamento, en forma de recoñecementos médicos, estará protocolizada e en calquera caso terá relación co traballo realizado.
Realizarase un recoñecemento médico específico inicial e acorde co posto de traballo que se vai desempeñar. Así mesmo, realizaranse recoñecementos médicos con carácter anual salvo renuncia do traballador nos termos previstos legalmente.
O resultado da revisión notificaráselle por escrito ao traballador. Os recoñecementos médicos serán considerados como tempo de traballo e realizaranse coincidindo coa xornada laboral.
Confeccionarase un historial médico-laboral para cada traballador. Cando o traballador finalice a súa relación laboral coa empresa, esta instará o Servizo de Prevención para que lle entregue ao traballador afectado unha copia do historial médico-laboral a que alude o artigo 37.3º letra c) do Real decreto 39/1997, do 17 de xaneiro, polo que se aproba o Regulamento dos servizos de prevención.
Cando a duración do contrato fose inferior a un ano, a entrega do historial médico-laboral realizarase logo de solicitude do traballador afectado pola extinción.
Os datos dos recoñecementos médicos velarán pola confidencialidade dos traballadores e serán desenvolvidos a xeito de estatísticas para coñecemento periódico do Comité de Seguranza e Saúde ou delegados de prevención.
9. Protección de traballadores sensibles a determinados riscos.
No caso de que o Servizo de Prevención constatase, ben polo recoñecemento médico, xa fose de carácter xenérico ou o específico para o posto de traballo, ben por calquera outro mecanismo, a existencia de traballadores especialmente sensibles a determinados riscos, a empresa determinará en consecuencia os labores e postos de traballo para os cales o dito traballador é adecuado, logo de consulta ao Comité de Seguranza e Saúde ou delegados de prevención, se é o caso.
10. Comunicación e investigación de accidentes e incidentes.
Todos os accidentes e aqueles incidentes que potencialmente puidesen ocasionar un dano grave, moi grave ou mortal, deberán serlles comunicados aos delegados de prevención.
A investigación dos accidentes será realizada de forma conxunta entre o técnico de prevención e os delegados de prevención.
Sección II
Consulta e participación
11. Delegados de prevención.
Os delegados de prevención son os representantes dos traballadores en materia de prevención de riscos no traballo coas competencias e facultades establecidas legalmente.
De conformidade coa habilitación legal establecida no artigo 35 nº 4 da Lei de prevención de riscos laborais a favor da negociación colectiva, páctase expresamente que o Comité de Empresa poderá designar como delegados de prevención a traballadores que non teñan a condición de membros do Comité de Empresa.
Aqueles delegados de prevención que non pertenzan ao Comité de Empresa poderán dispoñer do crédito de horas mensuais retribuídas que lle corresponden ao devandito comité para o desenvolvemento da súa actividade de prevención, logo de notificación por escrito á dirección da empresa, como se se tratase dun permiso de carácter sindical.
Con carácter previo ao inicio da súa actividade, o Comité de Empresa deberá notificarlle á empresa as horas de crédito retribuído que son obxecto de cesión aos delegados de prevención así como, de ser o caso, a imputación ao crédito horario de cada unha das formacións sindicais que compoñen o comité.
Aos delegados de prevención proporcionaráselles un local, os medios informáticos e de comunicación, o material de oficina e a formación en materia preventiva, que resulten necesarios para o exercicio das súas funcións.
12. Crédito horario dos delegados de prevención e tempo de traballo efectivo.
Os delegados de prevención disporán dun crédito horario mensual que se engade ao que lle recoñece a lexislación vixente, destinado ao exercicio das súas funcións dentro do centro de traballo a que pertenzan. O número de horas ádisposición de cada delegado de prevención estará en función do cadro de persoal do centro de traballo a que representen, consonte a escala que segue a continuación.
De 50 a 250 traballadores: 8 horas.
De 251 a 500 traballadores: 12 horas.
De 501 a 750 traballadores: 16 horas.
De 751 traballadores en adiante: 20 horas.
Estas horas serán adicionais ás que lle correspondan como membro do Comité de Empresa, delegado de persoal ou delegado sindical, e poderán acumularse as ditas horas nos distintos delegados de prevención, nun ou en varios delegados de prevención, sen exceder o máximo total. En todo caso, o desfrute das referidas horas deberá realizarse en tramos mínimos de 4 horas.
Considerarase tempo de traballo efectivo e, por tanto, non se computará como crédito horario con cargo ao previsto no punto anterior, nin con cargo ao previsto no artigo 68.e do Estatuto dos traballadores:
-O tempo dedicado á asistencia ás reunións do CSS, así como o tempo dedicado á realización das tarefas encomendadas polo CSS.
-O tempo dedicado á asistencia ás reunións convocadas pola empresa en materia de prevención de riscos laborais.
-O tempo dedicado á realización de accións programadas co técnico de prevención do centro de traballo a que pertenzan.
-O tempo destinado a visitar os lugares onde se producisen feitos con danos para a saúde dos traballadores.
-Así mesmo, terá a consideración de traballo efectivo o tempo dedicado a acompañar os técnicos de prevención nas avaliacións de carácter preventivo, así como acompañar os inspectores de Traballo e Seguranza Social e os técnicos do Centro Provincial de Seguranza e Saúde Laboral nas visitas e verificacións que realicen nos centros de traballo para comprobar o cumprimento da normativa sobre prevención de riscos laborais.
-Tamén será considerado como tempo de traballo, para todos os efectos, a formación necesaria en materia preventiva, que a empresa lles deberá proporcionar aos delegados de prevención para o desempeño das súas funcións.
Con carácter previo ao desfrute do referido crédito horario e á realización de actividades consideradas como de traballo efectivo, realizaráselle unha notificación por escrito á dirección da empresa coa suficiente antelación, coma se se tratase dun permiso sindical.
Nos supostos que proceda, os días de compensación en descanso que debe solicitar o delegado de prevención estarán comprendidos entre o luns e o venres, preferentemente en quendas de mañá ou tarde.
13. Comité de Seguranza e Saúde.
Nos centros de traballo onde existan 30 ou máis traballadores constituirase un Comité de Seguranza e Saúde no Traballo formado por, cando menos, dous delegados de prevención, e igual número de representantes da empresa.
Nas reunións do CSS poderán participar, con voz pero sen voto, os delegados sindicais e os responsables técnicos de prevención na empresa que non estean incluídos na composición a que se refiren os parágrafos anteriores.
Nas mesmas condicións poderán participar traballadores da empresa que conten cunha especial cualificación ou información, respecto de cuestións concretas que se debatan neste órgano e técnicos en prevención alleos á empresa, sempre que así o solicite algunha das representacións no comité. A solicitude de presenza de asesores externos realizarase antes das 24 horas previas á reunión ordinaria en escrito dirixido ao presidente e ao vicepresidente. Nas reunións extraordinarias poderase realizar a solicitude de forma verbal ao comezo da reunión.
Os compoñentes do servizo de prevención, así como as persoas que realicen habitualmente os seus labores nesta materia, incluíndo o servizo de prevención, poderán asistir ás reunións deste órgano co obxecto de asesorar tecnicamente o comité.
As competencias e facultades dos comités de seguranza e saúde das fábricas afectadas por este convenio son as que se establecen no Regulamento de funcionamento do Comité de Seguranza e Saúde que se subscribe como parte integrante dos acordos da Mesa de Prevención, e que será obxecto de aprobación por cada un dos centros de traballo.
14. Documentación.
Na documentación a que fai referencia o artigo 23 da LPRL acompañaranse, formando un todo con ela, as actas de reunión do Comité de Seguranza e Saúde, tamén as observacións que os representantes dos traballadores consideren oportunas, sempre que as acheguen por escrito.
Sección III
Coordinación actividades empresariais
15. Coordinación.
Cando nun mesmo centro de traballo desenvolvan actividades traballadores de dúas ou máis empresas, estas deberán cooperar na aplicación da normativa de prevención de riscos laborais.
Os comités de seguranza e saúde das empresas concorrentes ou, no seu defecto, os empresarios que carezan dos ditos comités ou os coordinadores ou traballadores designados polas empresas para temas de seguranza no centro e os delegados de prevención, poderán acordar a realización de reunións conxuntas ou outras medidas de actuación coordinada, en particular cando, polos riscos existentes no centro de traballo que incidan na concorrencia de actividades, se considere necesaria a consulta para analizar a eficacia dos medios de coordinación establecidos polas empresas concorrentes ou para proceder á súa actualización.
1. A empresa, ademais de cumprir as medidas establecidas no Real decreto 171/2004, do 30 de xaneiro, polo que se desenvolve o artigo 24 da Lei 31/1995, do 8 de novembro, de prevención de riscos laborais, en materia de coordinación de actividades empresariais, deberá vixiar o cumprimento da normativa de prevención de riscos laborais por parte das empresas contratistas ou subcontratistas de obras e servizos correspondentes á súa propia actividade e que se desenvolvan no seu propio centro de traballo.
2. Antes do inicio da actividade no seu centro de traballo, a empresa exixiralles ás empresas contratistas e subcontratistas que lle acrediten por escrito que realizaron, para as obras e servizos contratados, a avaliación de riscos e a planificación da súa actividade preventiva.
Así mesmo, o empresario principal exixiralles a tales empresas que lle acrediten por escrito que cumpriron as súas obrigas en materia de información e formación respecto dos traballadores que vaian prestar os seus servizos no centro de traballo.
As acreditacións previstas nos parágrafos anteriores deberán ser exixidas pola empresa contratista, para a súa entrega ao empresario principal, cando subcontratase con outra empresa a realización de parte da obra ou servizo.
3. O empresario principal deberá comprobar que as empresas contratistas e subcontratistas concorrentes no seu centro de traballo estableceron os necesarios medios de coordinación entre elas.
Sección IV
Formación en materia preventiva
16. Formación en materia preventiva.
En cumprimento do deber de protección, a empresa deberá garantir que todo traballador reciba una formación teórica e práctica suficiente e adecuada en materia preventiva. Defínense como suficientes e adecuados, no ámbito deste convenio, os seguintes programas:
a) Formación básica xeral en prevención: as materias contidas neste módulo serán comúns a todos os niveis e postos de traballo:
As materias que deberá conter este módulo son:
Conceptos básicos sobre a organización elemental da prevención.
1. Técnicas preventivas elementais sobre riscos xenéricos e prevención destes.
2. Plans de emerxencia.
3. Dereitos de participación, información, consulta e proposta.
b) Formación específica por oficios, postos de traballo ou función: ademais da formación indicada na letra anterior, todo traballador que posúa ou adquira unha categoría profesional encadrada no grupo 6 ou superior, deberá adquirir a formación específica requirida para o seu posto de traballo.
c) Formación preventiva de traballadores designados, persoal encargado da prevención e mandos intermedios: para estes colectivos a empresa garantirá que dispoñan de formación equivalente á indicada para o nivel básico no anexo IV do Real decreto 39/1997.
17. Planificación da acción formativa.
Os delegados de prevención e os técnicos de prevención comentarán con carácter previo á súa presentación no Comité de Seguranza e Saúde, onde se someterá á súa consulta e análise antes da súa posta en marcha definitiva, os contidos da planificación anual de formación en materia de prevención.
As accións formativas planificaranse para que o traballador ao comezo do ano poida coñecer con suficiente antelación o seu programa de formación.
As datas que se propoñan para a impartición das xornadas formativas someteranse á consideración do Comité de Seguranza e Saúde co fin de que a súa programación cause o menor trastorno posible aos asistentes tendo en conta o seu calendario de traballo.
En todo caso, a convocatoria en que se determine a data, o lugar e o horario para a asistencia á acción formativa realizarase cunha antelación mínima dun mes.
Computaranse no calendario de traballo as horas de formación anuais, que se realizará como segue:
1) Detraeranse do calendario anual as horas reservadas para formación, que con carácter xeral se realizará en tramos de 8 horas co fin de que comprenda xornadas de traballo completas a quendas, sen prexuízo de que poidan impartirse en dúas sesións formativas de 4 horas de duración.
Para o dito efecto as sesións formativas programaranse preferentemente como prolongación da xornada laboral dos asistentes. É dicir, farase unha convocatoria para asistir a formación pola mañá para os que estean en quenda de tarde ou en descanso e para asistir a formación durante a tarde para os que estean en quenda de mañá ou de noite.
Os traballadores que asistan a formación en réxime de prolongación de xornada poderán ir comer a calquera dos restaurantes concertados pola empresa, facéndose cargo esta do custo do menú do día establecido.
Naqueles supostos en que a asistencia ás sesións formativas planificadas ocasionase un custo adicional para o traballador por desprazamento ao centro de traballo ao se superaren os días de traballo anual a quendas previstos, a empresa sufragará o referido custo de transporte en vehículo propio desde o domicilio ata o centro de traballo ao prezo quilómetro establecido para a liquidación de gastos na empresa.
2) Cando a acción formativa supere as 8 horas de duración faranse constar no calendario anual, mediante nota informativa, as horas planificadas de formación, determinando as persoas e/ou postos de traballo afectados que procedan.
A compensación das horas de exceso farase do seguinte xeito con carácter preferente e por esta orde:
1) Detraeranse do calendario os días de axuste de traballo que se van compensar, sempre que o traballador os teña recollidos no calendario.
2) Durante os días de parada técnica de fábrica que teñan lugar no período vacacional estival. Dentro deste período de parada técnica o traballador poderá elixir as datas para o seu desfrute compensatorio.
3) De non poder realizarse a compensación nos supostos anteriores, o traballador poderá elixir os días de compensación, debendo comunicarllos á empresa cunha antelación mínima de 15 días. Exclúese o período vacacional de verán como días aptos para a compensación en descanso, salvo o previsto no número 2) anterior.
Se ao finalizar o ano o traballador non puido desfrutar o descanso compensatorio, as horas pendentes serán aboadas como exceso de xornada en horas extras festivas.
Non se convocará o traballador para asistir a xornadas de formación durante os seus períodos vacacionais, nin na semana de Semana Santa, nin durante os días de Nadal comprendidos entre o 22 e o 31 de decembro (ambos os dous inclusive).
As accións formativas que se deban realizar e non se recollesen na programación anual, serán impartidas en xornada de traballo e, de non ser iso posible, compensaranse, con carácter xeral, con xornadas de descanso tal e como establece a lei. Cando concorran circunstancias excepcionais que impidan a compensación con xornadas de descanso, a forma de compensación acordarase no Comité de Seguranza e Saúde.
En todo caso, a formación en prevención de riscos será obrigatoria, sempre que se estableza como tempo de traballo efectivo.
18. Formación dos delegados de prevención.
A empresa garantirá que os delegados de prevención posúan una cualificación equiparable ao nivel básico en prevención de riscos laborais, ademais da que corresponda ao seu posto de traballo habitual.
Así mesmo, os delegados de prevención disporán de ata 20 horas anuais para formación específica, as cales se engadirán ao crédito horario que lles recoñece a lei.
19. Formación en prevención para membros do comité de empresa e delegados sindicais.
Facilitaráselles a realización do Curso de técnico básico en prevención de riscos laborais, de 30 horas de duración, a todos aqueles membros do Comité de Empresa e delegados sindicais que non teñan acreditada a súa realización. Unha vez finalizado o curso acreditarase documentalmente ante a empresa a súa realización. Estas 30 horas de formación computaranse como tempo de traballo efectivo.
20. Formación en prevención para mandos.
Todos os mandos dos centros de traballo afectados por este convenio recibirán formación en prevención de riscos laborais. A formación impartirase con carácter periódico (unha xornada anual como mínimo).